ኮርፖሬሽኑ የቀላል ባቡር የሥራ እንቅስቃሴን የሚያስተዳደር ዓለም ዓቀፍ ኩባንያ የመቅጠር ፍላጎት እንዳለው ገለፀ
 የኢትዮጵያ የምድር ባቡር ኮርፖሬሽን የአዲስ አበባ ቀላል ባቡር አገልግሎት መስጠት ሲጀምር የሥራ እንቅስቃሴውን የሚያስተዳድር ዓለም ዓቀፍ ኩባንያ መቅጠር እንደሚፈልግ አስታወቀ፡፡ግንባታው ወደ መጨረሻው ምዕራፍ እየተሸጋገረ ያለው የቀላል ባቡር ፕሮጀክት ሲጠናቀቅ የአገልገሎት አሠጣጡንና የሥራ እንቅስቃሴውን በተመለከተ ቅድመ ዝግጅት በማካሄድ ላይ መሆኑን የኮርፖሬሽኑ ዋና ዳይሬክተር ዶ/ር ኢ/ር ጌታቸው በትሩ ተናግረዋል፡፡የተሳፋሪዎችን ደህንነትን ማረጋገጥ የኮርፖሬሽኑ ዋነኛ ትኩረት እንደሚሆን የተናገሩት ዳይሬክተሩ ለዚህም ሲባል በቀላል ባቡር አገልገሎት አሠጣጥና የሥራ እንቅስቃሴ ዓለም ዓቀፍ ልምድ ያለው ኩባንያ ለመቅጠር እንቅስቃሴ ተጀምሯል ብለዋል፡፡ግንባታው 60 በመቶ የተጠናቀቀዉ የአዲስ አበባ ቀላል ባቡር በመጪው ዓመት አገልግሎት መስጠት ሲጀምር ከሰሃራ በታች ባሉ አፍሪካ አገራት ብቸኛው የቀላል ባቡር ትራንስፖርት ይሆናል፡፡ ከኢትዮጵያ ውጪ በናጀሪያዋ ከተማ አቡጃ ግንባታው ከሰባት ዓመታት በፊት የተጀመረው የቀላል ባቡር ግንባታ እስካሁን አልተጠናቀቀም፡፡የአዲስ ቀላል ባቡር በመጪው ዓመት ከተጠናቀቀ በኋላ አገልግሎት ከመስጠቱ በፊት የሦስት ወራት የሙከራ ጊዜ እንደሚኖረው ነው ዋና ዳይሬክተሩ የተናገሩት፡፡    